P6_TA(2006)0356

Sri Lanka

Euroopan parlamentin päätöslauselma Sri Lankasta

Euroopan parlamentti, joka

- ottaa huomioon 18. toukokuuta 2000 [1], 14. maaliskuuta 2002 [2] ja 20. marraskuuta 2003 [3] antamansa päätöslauselmat Sri Lankasta, 13. tammikuuta 2005 antamansa päätöslauselman Euroopan unionin avusta hyökyaaltokatastrofin uhreille [4] sekä 18. toukokuuta 2006 antamansa päätöslauselman Sri Lankasta [5],

- ottaa huomioon neuvoston 29. toukokuuta 2006 tekemän päätöksen [6] kieltää muodollisesti Tamil Eelamin vapautuksen tiikerit -järjestö (Liberation Tigers of Tamil Eelam, LTTE),

- ottaa huomioon Tokion konferenssin yhteispuheenjohtajien 30. toukokuuta 2006 antaman julkilausuman,

- ottaa huomioon Tokion avunantajakonferenssin yhteispuheenjohtajien (EU:n, Yhdysvaltojen, Japanin ja Norjan) 12. elokuuta 2006 kummallekin osapuolelle esittämän vetoomuksen, etteivät ne enää rikkoisi vuoden 2002 tulitaukoa,

- ottaa huomioon Euroopan unionin puheenjohtajavaltion 17. elokuuta 2006 antaman julkilausuman Sri Lankasta,

- ottaa huomioon Sri Lankan jälleenrakennuksesta ja kehityksestä 10. kesäkuuta 2003 annetun Tokion julistuksen, jossa avunantajien tuki liitettiin rauhanprosessin edistymiseen,

- ottaa huomioon Sri Lankan hallituksen ja LTTE:n allekirjoittaman tulitaukosopimuksen, joka tuli voimaan 23. helmikuuta 2002,

- ottaa huomioon joulukuussa 2002 annetun Oslon julistuksen, jossa Sri Lankan hallitus ja LTTE sopivat pyrkivänsä löytämään ratkaisun, joka pohjautuu liittovaltiorakenteeseen yhtenäisen Sri Lankan sisällä,

- ottaa huomioon työjärjestyksen 115 artiklan 5 kohdan,

A. ottaa huomioon, että Sri Lankan tilanne on viime kuukausina huonontunut järkyttävästi ja satoja ihmisiä on kuollut, noin 200000 ihmistä on joutunut lähtemään kodeistaan, Jaffnan niemimaalla 500000 siviililtä puuttuu välttämätön elintarvike- ja vesihuolto ja hyökyaallon jälkeinen elintärkeä jälleenrakennus on keskeytynyt,

B. ottaa huomioon, että Sri Lankan tarkkailuoperaatio (SLMM) on todennut LTTE:n olleen vastuussa siviilejä kuljettaneen bussin pommittamisesta Kebetigollewassa Sri Lankan pohjoisosassa 15. kesäkuuta 2006 tapahtuneessa maamiinaiskussa, jossa kuoli 64 ihmistä ja loukkaantui yli 80, sekä totesi tapauksen rikkoneen vakavasti tulitaukosopimusta,

C. ottaa huomioon, että tilaisuuteen jatkaa rauhanneuvotteluja ei tartuttu ja näin todellisen poliittisen edistyksen mahdollisuus on pienentynyt huomattavasti,

D. ottaa huomioon, että SLMM on todennut hallituksen joukkojen ampuneen ranskalaisen humanitaarisen Action Against Hunger -järjestön palveluksessa olleet 17 avustustyöntekijää Mutturissa,

E. ottaa huomioon, että SLMM:n vahvuus on huvennut ja monet sen tarkkailijoista on vedetty Sri Lankan pohjois- ja itäosista LTTE:n esitettyä uhkavaatimuksen,

F. muistuttaa olevan ensisijaisen tärkeää, että kaikki konfliktin osapuolet kunnioittavat ihmisoikeuksia ja humanitaarisia normeja, ei pelkästään välittömänä vastauksena pahenevaan tilanteeseen vaan konfliktin oikeudenmukaisen ja kestävän ratkaisun peruspilarina,

G. ottaa huomioon, että sopimusta kansainvälisen avun jakamisesta hyökyaallon jälkeen ei koskaan ole pantu kunnolla täytäntöön, jälleenrakennus on ollut hidasta ja huoli siitä, että varoja on mahdollisestijoutunut vääriin käsiin, on todellinen;

1. pahoittelee laajamittaisen ja laajalle levinneen väkivallan alkamista uudelleen sekä rauhanneuvottelujen katkeamista; on huolestunut turvallisuustilanteen huononemisesta idässä ja pohjoisessa esiintyneiden sotilaallisten yhteenottojen vuoksi; korostaa, että nimellisesti voimassa olevan tulitaukosopimuksen ottaminen välittömästi uudelleen käyttöön on olennainen edellytys edistymiselle poliittiseen ratkaisuun ja kestävään rauhaan tähtäävissä ponnisteluissa;

2. tuomitsee Jaffnassa, Trincomaleessa ja Batticaloassa sekä niiden ympäristössä tapahtuneet päivittäiset iskut, jotka ovat aiheuttaneet valtavasti inhimillistä kärsimystä ja johtaneet satojen siviilien ja sotilashenkilöstöön kuuluvien kuolemaan; panee merkille, että maan itäosan muslimiyhteisö on kärsinyt suhteettomasti taistelujen alkamisesta uudelleen ja yksin Mutturissa 50000 ihmistä on joutunut siirtymään kotiseudultaan;

3. pahoittelee syvästi ranskalaisen Action Against Hunger -kansalaisjärjestön 17 srilankalaisen työntekijän murhaa Mutturissa; kiittää hallitusta siitä, että se on aloittanut tapauksen täyden tutkinnan, johon osallistuu myös Australian hallituksen lähettämä rikostekniikan asiantuntija; toistaa pyyntönsä tutkia tehokkaasti ja puolueettomasti kaikki väitetyt julmuudet ja vakavat ihmisoikeusloukkaukset ja käyttää kaikkia lain sallimia keinoja niitä vastaan, joiden todetaan olleen osallisia tällaiseen toimintaan;

4. tuomitsee Mullaitivua vastaan 14. elokuuta 2006 toteutetun operaation, jossa kuoli 51 lasta ja nuorta;

5. pitää myönteisenä Sri Lankan presidentin Mahinda Rajapaksan ilmoitusta, että hän aikoo kutsua koolle korkea-arvoisista henkilöistä koostuvan riippumattoman ryhmän tarkkailemaan Sri Lankassa tapahtuneita sieppauksia, katoamisia ja ilman oikeudenkäyntiä tehtyjä teloituksia; pitää riippumatonta, uskottavaa ja tehokasta lautakuntaa tällä välin rohkeana tekona, joka saattaisi katkaista Sri Lankan väkivallan kierteen; suosittelee, että Sri Lankan hallitus kysyy YK:n ihmisoikeusvaltuutetulta Louise Arbourilta neuvoa lautakunnan perustamisessa, jotta siitä saadaan riippumaton ja tehokas;

6. korostaa, että pitkällä aikavälillä tarvitaan osapuolten välistä laaja-alaista ihmisoikeussopimusta yhdessä tehokkaan ja riippumattoman kansainvälisen tarkkailuoperaation kanssa, joka täydentää sopimusta paikan päällä YK:n erityisedustajan Philip Alstonin suosituksen mukaisesti ja jolla on esteetön pääsy sekä hallituksen että LTTE:n valvonnassa oleville alueille;

7. korostaa, että kapinallisten vastaisiin ja maan sisäisiin turvallisuusoperaatioihin osallistuvien hallituksen joukkojen on osoitettava kansainvälisen oikeuden mukaisesti mahdollisimman suurta maltillisuutta, jotta viattomien siviiliuhrien riski olisi mahdollisimman pieni, sekä toimittava kaikissa tilanteissa moitteettomasti; suosittelee, että Sri Lankan hallitus vahvistaa kansallisia poliisivoimiaan varmistaakseen kaikkien ilman oikeudenkäyntiä toteutettujen teloitusten tehokkaan poliisitutkinnan; suosittelee, että perustuslakineuvosto nimittää välittömästi kansallisen poliisikomission jäsenet, kuten perustuslaissa määrätään, ja sen keskeinen asema poliisien ylennyksissä ja kurinpidossa vahvistetaan; suosittelee ohjelmia, joiden tarkoituksena on palkata tamili- ja tamilinkielisiä poliiseja etenkin maan pohjois- ja itäosiin, sekä ohjelmia, joissa kaikille poliisivoimien reserviläisille annetaan koulutusta rikosten paljastamisessa ja rikostutkinnassa;

8. tuomitsee jälleen lapsisotilaiden värväämisen, joka on lasten järkyttävää hyväksikäyttöä ja sotarikos, ja kehottaa kaikkia kapinallisryhmiä lopettamaan käytännön, vapauttamaan hallussaan olevat lapset ja tekemään periaatepäätöksen, että ne eivät enää värvää lapsia; kehottaa Sri Lankan hallitusta säätämään lakeja, joilla estetään ja kriminalisoidaan tämä käytäntö; pitää myönteisenä, että Kanadan suurlähettiläs Alan Rock on nimitetty lapsista aseellisissa konflikteissa vastaavan YK:n erityisedustajan Radhika Coomaraswamyn erityisneuvonantajaksi, ja että hän tekee asiasta selvitysmatkan Sri Lankaan;

9. tuomitsee LTTE:n johdon vuosien varrella osoittaman taipumattomuuden, kun se on toistuvasti hylännyt lukuisia mahdollisuuksia saavuttaa edistystä, muun muassa vallan siirtämisen maakuntatasolle tai maakuntaneuvostoille, vallan siirtämisen aluetasolle tai alueneuvostoille sekä liittovaltiomallin, jossa valta hajautetaan kansallisella tasolla;

10. ilmaisee huolensa siitä, että Sri Lankaa jakavan kuilun molemmilla puolilla on tahoja, jotka haluavat konfliktia, ja vaatii kaikkien srilankalaisten takia, että nämä vetäytyvät kuilun reunalta;

11. kehottaakin lopettamaan vihollisuudet, myös poliittiset salamurhat ja itsemurhapommitukset, välittömästi, kokonaan ja todistettavasti ja kehottaa Prabhakarania ja Karunaa aloittamaan viipymättä uudelleen rakentavat rauhanneuvottelut Sri Lankan hallituksen kanssa;

12. kehottaa kaikkia konfliktin osapuolia kunnioittamaan ihmisoikeuksia ja humanitaarisia normeja, ei pelkästään välittömänä vastauksena pahenevaan tilanteeseen vaan konfliktin oikeudenmukaisen ja kestävän ratkaisun peruspilarina;

13. kehottaa konfliktin osapuolia takaamaan SLMM:n turvallisuuden kaikkina aikoina; pahoittelee sitä, että LTTE vaatii itsepintaisesti EU:n kansalaisten vetäytymistä SLMM-tarkkailijoiden joukosta; kiittää lähteviä Tanskan, Suomen ja Ruotsin tarkkailijoita näiden arvokkaasta työstä; tukee Islannin ja Norjan suunnitelmia lisätä SLMM-tarkkailijoidensa määrää ja toivoo, että SLMM pystyy hoitamaan tehtävänsä tarvitsematta pelätä vihamielisiä tekoja; kehottaa neuvostoa tukemaan taloudellisesti tai teknisesti toimenpiteitä, joilla voitaisiin korvata nämä menetykset ja mukauttaa SLMM:n varustusta siten, että se pystyy vastaamaan tehtävänsä haasteisiin;

14. kehottaa hallitusta ja LTTE:tä antamaan avustustyöntekijöille, YK:n järjestöille ja aselepotarkkailijoille esteettömän pääsyn kaikkiin maan osiin sekä varmistamaan näiden turvallisuuden;

15. kehottaa Sri Lankan hallitusta määrittämään selvästi pohjoisessa ja idässä toimiville kansalaisjärjestöille ja järjestöille asetettavat vaatimukset sekä nopeuttamaan työlupien myöntämistä kansalaisjärjestöjen kanssa työskentelevälle kansainväliselle henkilöstölle ja varmistamaan, että prosessi on tehokas ja avoin;

16. kehottaa EU:n jäsenvaltioita ja koko kansainvälistä yhteisöä ryhtymään voimakkaisiin ja päättäväisiin toimiin LTTE:n agenttien aktiiviseksi tutkimiseksi, niin kauan kuin LTTE on kielletty; katsoo, että tähän pitäisi sisältyä asianmukaisesti valvottu matkustuskielto, jolla haitataan rekrytoijien ja kuriirien liikkumista, terrorismia tukeviin toimiin osallistuvien henkilöiden pidättäminen ja palauttaminen, LTTE:hen yhdistetyn omaisuuden, kuten kaupallisten kalastuslaivastojen, takavarikointi, epäilyttävien pankkitilien jäädyttäminen sekä LTTE:hen yhdistettyjen yritysten sulkeminen; kiellosta luopumista voidaan harkita, kun tosiasiallinen tulitauko on voimassa, terrorismi on päättynyt ja vakavat neuvottelut on aloitettu uudelleen rakentavalta pohjalta;

17. panee merkille, että Yhdistyneessä kuningaskunnassa suljettiin Tamil Rehabilitation Organisation -järjestö ja että kyseinen järjestö ja World Tamil Coordinating Committee -järjestön toimistot Yhdysvalloissa ja Australiassa ovat parhaillaan tutkinnan kohteina;

18. vaatii, että kaikkien EU:n jäsenvaltioiden hallitusten on ryhdyttävä tehokkaampiin toimiin estääkseen maassaan asuvien tamilien indoktrinaation ja pelottelun sekä rahan kiristämisen LTTE:n toiminnan rahoittamiseksi;

19. kehottaa jälleen kumpaakin osapuolta välittömänä hyvän tahdon eleenä lopettamaan jalkaväkimiinojen käytön ja auttamaan niiden poistamisessa ja kehottaa Sri Lankan hallitusta näyttämään asiassa esimerkkiä allekirjoittamalla jalkaväkimiinat kieltävän Ottawan yleissopimuksen ja LTTE:tä allekirjoittamaan Geneva Call -järjestön sitoumuksen;

20. panee merkille kahden tamilipuolueen, Ceylon Workers Congress -puolueen ja Up Country People's Front -puolueen, päätöksen liittyä hallituskoalitioon;

21. kehottaa Sri Lankan hallitusta, United National Party -puoluetta ja muita puolueita suostumaan tiiviiseen yhteistyöhön, jotta voidaan ryhtyä voimakkaisiin toimiin terrorismia vastaan ja puuttua tamilien oikeutettuihin huolenaiheisiin, sekä tekemään Sri Lankan tamiliväestölle rohkean sovinnon eleen; katsoo, että merkittävä askel kohti oikeiden puitteiden luomista tällaiselle toimelle olisi Sri Lankan, joka on yksi Aasian vanhimmista demokratioista, perustuslain pikainen muuttaminen siten, että valtio määritellään sekulaariseksi, demokraattiseksi tasavallaksi, jossa kaikkia uskontoja kunnioitetaan;

22. pitää presidentti Mahendra Rajapaksan antamaa sitoumusta vallan mahdollisimman pitkälle menevästä siirtämisestä tamiliväestölle myönteisenä ja kehottaa ryhtymään konkreettisiin toimiin sitoumuksen toteuttamiseksi; kehottaa siksi nopeuttamaan kaikista puolueista kootun edustajakomitean (All Party Representative Committee) työtä, jotta se saisi aikaan realistisia ja hyväksyttäviä ehdotuksia viikoissa eikä kuukausissa, mikä saisi tamiliyhteisöt kääntymään sovitun ratkaisun puolelle; toistaa yhteispuheenjohtajien 30. toukokuuta 2006 antaman lausunnon, jossa Sri Lankan hallitusta kehotetaan osoittamaan, että se on valmis dramaattisiin poliittisiin muutoksiin uuden hallintojärjestelmän aikaansaamiseksi, joka vahvistaa kaikkien srilankalaisten oikeuksia; kehottaa Sri Lankan hallitusta ja yhteispuheenjohtajia esittämään uudelleen Tokion julistuksen ja LTTE:tä noudattamaan sitä;

23. on huolissaan konfliktin uusiutumisen vaikutuksesta jälleenrakennukseen ja kansainvälisen avun toimittamiseen ja panee merkille, että vaikka EU on osoittanut melkein 125 miljoonaa euroa Sri Lankalle annettavaan hyökyaallon jälkeiseen humanitaariseen ja jälleenrakennusapuun, tsunamin jälkeistä jälleenrakennusta koskevasta yhteisestä päätöksentekojärjestelystä syntynyt sitkeä poliittinen umpikuja viivästyttää edelleen 50 miljoonan euron lisäavun vapauttamista, mikä estää elintärkeää jälleenrakennustyötä Sri Lankan pohjois- ja itäosissa; panee myös merkille Aasian kehityspankin päätöksen järjestellä rahoitusta osittain uudelleen sekä monien infrastruktuurihankkeiden eteenpäinviemisessä ilmenneet vaikeudet;

24. tukee YK:n humanitaaristen asiain koordinointitoimiston tämänhetkistä toimintasuunnitelmaa kotiseudultaan siirtymään joutuneen väestön auttamiseksi;

25. kehottaa neuvostoa, komissiota ja jäsenvaltioiden hallituksia kaksinkertaistamaan ponnistelunsa vakaan ja oikeudenmukaisen rauhan saamiseksi Sri Lankaan sekä turvallisten ja vauraiden olojen palauttamiseksi;

26. kehottaa puhemiestä välittämään tämän päätöslauselman neuvostolle, komissiolle, Yhdistyneiden Kansakuntien pääsihteerille, Norjan hallitukselle ja Tokion avunantajakonferenssin muille yhteispuheenjohtajille, Sri Lankan presidentille ja hallitukselle sekä muille konfliktin osapuolille.

[1] EYVL C 59, 23.2.2001, s. 278.

[2] EUVL C 47 E, 27.2.2003, s. 613.

[3] EUVL C 87 E, 7.4.2004, s. 527.

[4] EUVL C 247 E, 6.10.2005, s. 147.

[5] Hyväksytyt tekstit, P6_TA(2006)0227.

[6] Neuvoston päätös 2006/379/EY, tehty 29. toukokuuta 2006, tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen (EY) N:o 2580/2001 2 artiklan 3 kohdan täytäntöönpanosta ja päätöksen 2005/930/EY kumoamisesta (EUVL L 144, 31.5.2006, s. 21).

--------------------------------------------------